สรรพากรย้ำยังไม่เก็บภาษีเดินทางไปต่างประเทศ ยันแค่รับฟังความเห็นก่อน
สรรพากรยืนยันยังไม่เก็บภาษีเดินทางไปต่างประเทศ ย้ำเป็นเพียงรับฟังความเห็นตามกฎหมายรัฐธรรมนูญเท่านั้น พร้อมเผยมีแผนเปิดรับความเห็น เกี่ยวกับภาษีเงินได้ปิโตรเลียมและภาษีการรับมรดก
7 พ.ค. 2566

จากที่ก่อนนี้มีรายงานว่า กรมสรรพากรเตรียมจะเก็บภาษีเดินทางออกนอกราชอาณาจักร โดยเก็บครั้งละ 1,000 บาทต่อคน สําหรับการเดินทางโดยเครื่องบินโดยสารไปต่างประเทศ และคนละ 500 บาท เมื่อเดินทางด้วยรถยนต์หรือเรือ 
สืบเนื่องมาจากการที่ กรมสรรพากรเปิดรับฟังความคิดเห็นต่อพระราชกําหนดภาษีการเดินทางออกนอกราชอาณาจักร พ.ศ. 2526 เพื่อการประเมินผลสัมฤทธิ์ ของกฎหมายตามรัฐธรรมนูญแห่งราชอาณาจักรทย พุทธศักราช 2560 ทางเว็บไซต์ของ กรมสรรพกร ระหว่างวันที่ 3 – 17 พฤษภาคม พ.ศ.2566 นั้น
นายวินิจ วิเศษสุวรรณภูมิ รองอธิบดีกรมสรรพากร ในฐานะโฆษกกรมสรรพากรเปิดเผยว่า กรมสรรพากรเปิดรับฟังความคิดเห็น เพื่อประกอบการประเมินผลสัมฤทธิ์พระราชกําหนดภาษีการเดินทางออกนอกราชอาณาจักร พ.ศ. 2526 เพื่อให้เป็นไปตามรัฐธรรมนูญแห่งราชอาณาจักรไทย พุทธศักราช 2560 ในเรื่องเกี่ยวกับการประเมินผลสัมฤทธิ์ของกฎหมาย อันเป็นการตรวจสอบความเหมาะสมของเนื้อหาของกฎหมายดังกล่าวในด้านต่าง ๆ เท่านั้น
ทั้งนี้ เป็นการดําเนินการตามมติคณะรัฐมนตรี เมื่อวันที่ 19 มกราคม พ.ศ. 2564 ที่ได้รับทราบ และเห็นชอบการดําเนินการเพื่อรองรับและขับเคลื่อนการปฏิบัติ ตามพระราชบัญญัติหลักเกณฑ์การจัดทําร่างกฎหมาย และการประเมินผลสัมฤทธิ์ของกฎหมาย พ.ศ. 2562 ตามที่สํานักงานคณะกรรมการกฤษฎีกาเสนอ ไม่ได้เป็นการเตรียมการที่จะจัดเก็บภาษีการเดินทางออกนอก ราชอาณาจักรแต่อย่างใดอย่างไรก็ตาม แม้กฎหมายดังกล่าวจะยังไม่มีผลบังคับใช้ ตั้งแต่วัน 1 กรกฎาคม พ.ศ.2534 (อ้างอิง กฎกระทรวงเพื่อยกเว้นภาษีการเดินทางออกนอกราชอาณาจักร) แต่ด้วยพระราชบัญญัติหลักเกณฑ์การจัดทํา ร่างกฎหมายและการประเมินผลสัมฤทธิ์ของกฎหมาย พ.ศ.๒๕๖๒ กําหนดให้กรมสรรพากรยังคงมีหน้าที่ ที่ต้องดําเนินการประเมินผลสัมฤทธิ์ของกฎหมายโดยการรับฟังความคิดเห็นของผู้เกี่ยวข้องในระบบกลางตาม มาตรา 35 ของพระราชบัญญัติฉบับดังกล่าว
โฆษกกรมสรรพากร กล่าวเพิ่มเติมว่า ภายในปี พ.ศ. 2567 กรมสรรพากรต้องดําเนินการตามรัฐธรรมนูญแห่งราชอาณาจักรไทย พุทธศักราช 2560 และพระราชบัญญัติหลักเกณฑ์การจัดทํา ร่างกฎหมายและการประเมินผลสัมฤทธิ์ของกฎหมาย พ.ศ. 2562 โดยการเปิดรับฟังความคิดเห็นเพื่อประกอบการประเมินผลสัมฤทธิ์ของกฎหมายอีก 2 ฉบับ ได้แก่ พระราชบัญญัติภาษีเงินได้ปิโตรเลียมและพระราชบัญญัติภาษีการรับมรดก
ทั้งนี้ หากมีข้อสงสัยสามารถสอบถามข้อมูลเพิ่มเติมได้ที่สํานักงานสรรพากรทุกแห่งทั่วประเทศ หรือศูนย์สารนิเทศสรรพากร (RD Intelligence Center) โทร. 1161